હવે તો આરબીઆઈએ મૌન તોડવું જ જોઈએ. અને સ્પષ્ટ કહી દેવું જોઈએ કે તેમને સરકાર તરફથી પ્રેશર છે. દરેક નિર્ણયો લેવામાં સરકારની ડખલગીરી છે કે નહી, તેની સ્પષ્ટતા કરે તો જ સાચી સ્થિતી બહાર આવશે. પોલિટિકલ વીંગ તો જાહેરમાં કહી રહી છે, તો આરબીઆઈ કેમ સ્પષ્ટતા નથી કરી રહી તેવો જનતા સવાલ પુછે તે સ્વભાવિક છે. નાણાંપ્રધાન અરૂણ જેટલીએ 2008થી 2014 દરમિયાન આડેઘડ લોન આપવાના મુદ્દે રીઝર્વ બેંક ઓફ ઈન્ડિયાની જાહેરમાં ટીકા કરી હતી. 30 ઓકટોબરે જેટલીએ કહ્યું હતું કે બેંકો દ્વારા આડેઘડ લોન આપવાને કારણે આજે એનપીએનું સંકટ વધ્યું છે, અને આરબીઆઈની સુસ્તીને કારણે જ તે ખરબોમાં પહોંચી ગયું છે. ખરેખર તો જેટલીનું આ નિવેદન ત્યારે આવ્યું કે જ્યારે આરબીઆઈની સ્વાયતાને લઈને નાણા મંત્રાલય અને સેન્ટ્રલ બેંક વચ્ચે ટકરાવ વધવાના સમાચાર આવ્યા હતા. જેટલીના નિવેદનથી આરબીઆઈ અને કેન્દ્ર સરકાર વચ્ચે ખેંચતાણ વધી હોવાની વાતને પુષ્ટિ મળે છે.